Γουλιέλμος Παρ (απεβ. 1483)

Ο σερ Γουλιέλμος Παρ, Ιππότης της Περικνημίδος, αγγλ. Sir William Parr KG (1434-1483) ήταν Άγγλος αυλικός και στρατιωτικός. Ήταν ο μεγαλύτερος γιος του σερ Θωμά Παρ (1405–1461) και της συζύγου του Αλίκης, κόρης του σερ Θωμά Τάνσταλ του Θέρλαντ του Λάνκασιρ.

Καταγωγή
Η οικογένεια Παρ καταγόταν αρχικά από το Παρ του Λάνκασιρ. Ο προπάππους του σερ Γουλιέλμου, σερ Γουλιέλμος ντε Παρ (απεβ. 1405), νυμφεύτηκε το 1383 την Ελισάβετ ντε Ρος, κόρη του σερ Ιωάννη ντε Ρος του Κένταλ και της Αικατερίνης ντε Λάτιμερ, κόρης του Θωμά 1ου βαρόνου Λάτιμερ του Μπρέιμπρουκ. Η Ελισάβετ ήταν εγγονή και κληρονόμος του σερ Θωμά ντε Ρος, βαρόνου του Κένταλ, και είχε το κληροδότημα της κληρονομιάς της. Ο γάμος τους με την οικογένεια Ρος (ή Ρους) ενίσχυσε τη θέση της οικογένειας Παρ. Με την άνοδο στον θρόνο του δούκα του Λάνκαστερ ως Ερρίκου Δ΄ της Αγγλίας, ο σερ Γουλιέλμος ο πρεσβύτερος είχε τόσο υψηλή θέση στην εκτίμηση του νέου μονάρχη, που του ανατέθηκε -μαζί με τον επίσκοπο του Αγίου Ασάφ- να ανακοινώσει την επανάσταση στην αυλή της Ισπανίας. Μέσω του γάμου του, ο Γουλιέλμος απέκτησε, δικαιωματικά από τη σύζυγό του, το ένα τέταρτο του αρχοντικού (manor) του Κίρμπυ στο Κένταλ, το Κάστρο του Κένταλ, και το ένα τέταρτο της βαρονίας του Κένταλ, η οποία παρέμεινε στην οικογένεια μέχρι και μετά το τέλος του εγγονού του, Γουλιέλμου Παρ 1ου μαρκήσιου του Νορθάμπτον, όταν η χήρα του μαρκήσιου το παρέδωσε στην Ελισάβετ Α΄ της Αγγλίας.  Ήταν γνωστό ως «το φέουδο του μαρκήσιου». Αυτός ο κλάδος της οικογένειας αρχικά κατοικούσε στο Κένταλ, μέχρι που το Κάστρο ερειπώθηκε κατά τη διάρκεια της ζωής του γιου του, Θωμά.

 Ο βίος του 
Οικογένεια
Ο σερ Γουλιέλμος νυμφεύθηκε πρώτα την Ιωάννα Τράσμπουτ (απεβ. 1473), χήρα του Θωμά Κολτ από το Ρόιντον του Έσσεξ. Οι απόγονοί της από τον Παρ, αν υπήρχαν, δεν επέζησαν. Μετά το τέλος της Ιωάννας, ο Γουλιέλμος διορίστηκε κηδεμόνας του γιου της Ιωάννου Κολτ, esq. Η κόρη του, Ιωάννα, θα γινόταν η 1η σύζυγος του σερ Τόμας Μορ.

ΈΠειτα έκανε 2ο γάμο με την Ελισάβετ ΦιτςΧιού, κόρη του Ερρίκου 5ου βαρόνου ΦιτςΧιού και της λαίδης Αλίκης Νέβιλ, η οποία επέζησε από αυτόν και ξαναπαντρεύτηκε τον σερ Νικόλαο Βωξ. Μαζί της, ο Παρ απέκτησε δύο κόρες και τρεις γιους:
 Άννα Παρ (π. 1476 – 4 Νοεμβρίου 1513), παντρεύτηκε τον σερ Θωμά Τσέινυ του Ίρθλινγκμπορω, Νορθάμπτονσιρ.
 σερ Θωμάς Παρ (απεβ. 11 Νοεμβρίου 1517), κύριος του αρχοντικού του Κένταλ και κύριος των περιφερειών και ελεγκτής του βασιλιά Ερρίκου Η΄ Τυδώρ.
 σερ Γουλιέλμος Παρ, 1ος βαρόνος Παρ του Χόρτον (απεβ. 10 Σεπτεμβρίου 1547).
 Αλίκη Παρ (απεβ. νέα).
 Ιωάννης Παρ, δικηγόρος (πριν από το 1483 – 8 Σεπτεμβρίου 1508).

Ο μεγαλύτερος γιος, ο σερ Θωμάς Παρ, χρίστηκε ιππότης και σερίφης του Νορθάμπτονσιρ το 1509. Ήταν κύριος των περιφερειών και ελεγκτής του Ερρίκου Η΄. Ήταν πλούσιος, χάρη στη διαδοχή του, το 1512, στα μισά κτήματα του εξαδέλφου του, λόρδου ΦιτςΧιού, και επίσης στον γάμο του με τη Μωντ Γκρην, κόρη και συγκληρονόμο του σερ Θωμά Γκρην του Μπόουτον και του Γκρηνς Νόρτον στο Νορθάμπτονσιρ. Αυτός απεβίωσε στις 11 Νοεμβρίου 1517, και τάφηκε στην Αγία Άννα, στο Μπλάκφραϊαρς του Λονδίνου, σε έναν περίτεχνο τάφο, που έχει καταστραφεί. Η χήρα του απεβίωσε την 1η Δεκεμβρίου 1531 και τάφηκε δίπλα του. Από τα παιδιά τους, η Αικατερίνη Παρ, βασιλική σύζυγος του Ερρίκου Η΄, και ο Γουλιέλμος Παρ (μετέπειτα μαρκήσιος του Νορθάμπτον), αναφέρονται ξεχωριστά. Ενώ μία κόρη, η Άννα, παντρεύτηκε τον Γουλιέλμο Χέρμπερτ, 1ο κόμη του Πέμπροκ.

Ο 2ος γιος του σερ Γουλιέλμου Παρ ήταν ο Γουλιέλμος, ο οποίος χρίστηκε ιππότης στις 25 Δεκεμβρίου 1513, διετέλεσε σερίφης του Νορθάμπτονσιρ το 1518 και το 1522, και μετά την προαγωγή της ανιψιάς του, Αικατερίνης Παρ, έγινε θαλαμηπόλος της. Στις 23 Δεκεμβρίου 1543, χρίστηκε βαρόνος Παρ του Χόρτον, στο Νορθάμπτονσιρ. Απεβίωσε στις 10 Σεπτεμβρίου 1547, και τάφηκε στο Χόρτον. Με τη Μαίρη, κόρη του σερ Γουλιέλμου Σόλσμπερυ, άφησε τέσσερις κόρες.

Ένας 3ος γιος του σερ Γουλιέλμου Παρ, ονόματι Ιωάννης, νυμφεύθηκε την Κονστάνς, κόρη του σερ Ερρίκου Βιρ από το Άντινγκτον του Σάρεϋ. Δεν απέκτησαν απογόνους.

Αναφορές

 Εξωτερικοί σύνδεσμοι 
 Lee, Sidney, ed. (1895). "Parr, William (1434-1483?)" . Dictionary of National Biography. Vol. 43. London: Smith, Elder & Co. 

Κατηγορία:Τάγμα της Περικνημίδας